જોકે, બધુ સરળ થઈ જાય તે માટે વાહન ડિલરને જ ડિમ્ડ આરટીઓ તરીકેની બધી કામગીરી સોંપી દેવાઈ. છતાં હાલત પહેલાં કરતાં સુધરવાને બદલે ઓર બદતર થઈ ચૂકી છે. આરટીઓ કચેરી સાથે કામ કરતાં જાણકારોનું કહેવું છે કે, બદતર શબ્દ કદાચ સારો લાગે તેમ છે. કેમકે, સુરત આરટીઓમાં રોજ સરેરાશ 600થી વધારે નવા વાહનોની નોંધણી થાય છે. આ સિવાય લર્નિંગ લાયસન્સના ટેસ્ટ, પાકા લાયસન્સ માટેના ટેસ્ટ, રિન્યુઅલની કામગીરી, કમર્શિયલ વાહનોનું પિરિયોડિકલ ચેકિંગ ફિટનેસ, નંબરપ્લેટ ફિટિંગ જેવા કામો તો અલગ. આ તમામમાં સૌથી સરળ નવા વાહનોના રજીસ્ટ્રેશનનું કામ કહી શકાય તેમ છે. બધું જ કામ વાહન ડિલર તૈયાર કરીને આપે છે. આરટીઓ કચેરીએ માત્ર સુબેદારની જેમ વાહનની તૈયાર ફાઈલ લઈને સિસ્ટમમાં ચેક કરીને સિક્કા મારીને રવાના જ કરવાની હોય છે. રૂપિયા પણ હવે તો ઓનલાઈન જ જમા કરી દેવાય છે. જોકે, આ કામમાં પણ મહિનાઓ નીકળી રહ્યાં છે. છેલ્લાં એક મહિનાના રેકર્ડ પ્રમાણે રોજ આરટીઓ કચેરીમાં રોજ વીસહજાર જેટલા નવા વાહનોની રજીસ્ટ્રેશનની ફાઈલ પેન્ડિંગ રહે છે. હવે સિસ્ટમ ઓનલાઈન થઈ ગઈ છે. ત્યારે વાંધો સિસ્ટમના ટોચ ઉપર બેઠેલા અધિકારીઓના એટિટ્યુડનો હોય તેવું લોકો અનુભવી રહ્યાં છે. કેમકે, પોતાની કચેરીમાં બબ્બે મહિના સુધી નવા વાહનોના રજીસ્ટ્રેશનના કામ રઝળતા હોય છતાં પેટનું પાણી નહીં હલે, તે સૌથી આશ્ચર્યની બાબત છે. મહાભારતમાં પાર્થના સારથી વલ્લભ હતા. અહીં પાર્થ પોતે જ સારથી હોવા છતાં આવા હાલ છે. કદાચ પાર્થને રથ ચલાવવામાં જ રસ નહીં હોય તેવું માનવાને આ બધા કારણો પૂરતા છે.